На основу члана 96. став 5. Закона о играма на срећу („Службени гласник РС”, број 18/20),

Министар финансија доноси

**ПРАВИЛНИК**

**о начину утврђивања услова за добијање одобрења за приређивање посебних игара на срећу преко средстава електронске комуникације**

"Службени гласник РС", бр. 152 од 18. децембра 2020, 31 од 11. априла 2025.

Члан 1.

Овим правилником ближе се уређује начин утврђивања испуњености услова за добијање одобрења за приређивање посебних игара на срећу преко средстава електронске комуникације.

Члан 2.

Утврђивање испуњености услова за добијање одобрења за приређивање посебних игара на срећу преко средстава електронске комуникације, Управа за игре на срећу (у даљем тексту: Управа) обавља у управном поступку, који се води по захтеву правног лица (у даљем тексту: подносилац захтева) за добијање одобрења за приређивање посебних игара на срећу преко средстава електронске комуникације.

Захтев из става 1. овог члана **подноси се преко информационо-комуникационог система Управе\***  у електронском облику, са документацијом, која се према Закону о играма на срећу („Службени гласник РС”, **бр. 18/20 и 94/24\***  – у даљем тексту: Закон) подноси уз захтев.

Управа по службеној дужности прибавља податке из службених евиденција, изузев ако подносилац захтева изричито изјави да ће те податке прибавити сам.

Уколико је подносилац захтева ималац података из документације, исти се достављају у оригиналу или овереној копији.

\*Службени гласник РС, број 31/2025

Члан 3.

Подносилац захтева доставља Управи захтев за добијање одобрења за приређивање посебних игара на срећу преко средстава електронске комуникације, који у складу са чланом 96. став 1. Закона садржи следеће податке:

1) назив и седиште правног лица – подносиоца захтева;

2) начин идентификације и регистрације учесника у игри на срећу (у даљем тексту: играча);

3) поступак у случају прекинуте комуникације са играчем;

4) опис система за чување стања система (backup);

5) опис система за повратак у последње сачувано стање.

Податке наведене у ставу 1. тачка 1) овог члана Управа утврђује на основу података регистрованих код Агенције за привредне регистре.

Податке наведене у ставу 1. тач. 2)−5) овог члана Управа утврђује на основу уверења о испуњености техничких и функционалних карактеристика информационо-комуникационог система, које приређивачу издаје лабораторија овлашћена од стране министра финансија.

Члан 4.

У поступку утврђивања испуњености услова из члана 96. став 2. тачка 1) Закона, Управа проверава да ли елаборат о спречавању нежељеног утицаја игара на срећу преко средстава електронске комуникације на учеснике у играма на срећу, садржи следеће податке:

1) процедуру регистрације играча, јединственост налога и начин ажурирања личних података играча, који играчу морају бити доступни у сваком тренутку, а нарочито:

(1) начин регистрације играча и мере провере логичке исправности унетих података,

(2) мере обезбеђења ажурности података о играчу током коришћења налога,

(3) мере онемогућавања отварања више налога за једног истог играча,

(4) опис процедуре и правила која играчу морају бити доступна у сваком тренутку;

2) база података, начин заштите података, односно заштите приватности играча, а нарочито:

(1) начин чувања и заштите података о бројевима рачуна и картица, односно спречавања могућности њихове злоупотребе,

(2) документованост, односно постојање доказа о свим уплатама и исплатама, односно о свим исправкама и неуспелим уплатама и исплатама у складу са законом и подзаконским актима;

3) начин заштите од неовлашћене употребе система, односно мере онемогућавања приступа систему особама које нису власници налога и малолетним лицима;

4) мере предвиђене у складу са начелима одговорног приређивања, а нарочито:

(1) константан приказ тачног времена и датума,

(2) омогућавање играчу ограничења депозита на дневном, недељном и месечном нивоу**, односно онемогућавање играчу приступ корисничком налогу у случају самоискључења, односно ограничења уплате у складу са захтевом играча у случају самоограничења\*** ,

(3) константан приказ јасног упозорења забране учествовања у играма на срећу малолетним лицима,

(4) механизме онемогућавања приступа систему малолетним лицима, односно начин провере утврђивања старости играча и њихову примену у односу на бесплатне игре,

(5) обавезу исплате играчу у случају закључавања налога за игру, односно онемогућавање пријема реклама за игре на срећу, у периоду када је налог закључан,

(6) могућност закључавања налога по захтеву треће особе, односно разлоге, поступак и одређивање лица одговорног за пријем и решавање поднетог захтева;

5) доступност свих информација везаних за забрану учествовања у играма на срећу малолетним лицима, начела одговорног приређивања и заштите играча на језику на коме је и сајт, односно игре;

6) постојање странице о одговорном приређивању, која садржи везу ка документима (алати) који онемогућавају играње – програми за филтрирање, односно блокирање садржаја на интернету.

Податке садржане у елаборату Управа утврђује на основу уверења о испуњености техничких и функционалних карактеристика информационо-комуникационог система, које приређивачу издаје лабораторија овлашћена од стране министра финансија.

\*Службени гласник РС, број 31/2025

Члан 5.

Испуњеност услова из члана 96. став 2. тачка 2) Закона, у погледу доказа о праву својине или праву коришћења на одговарајућим просторијама у којима ће се налазити опрема за посебне игре на срећу преко средстава електронске комуникације, Управа утврђује на основу података у исправама којима се доказује својина, односно право коришћења на тим просторијама **које се налазе на територији Републике Србије\*** .

\*Службени гласник РС, број 31/2025

Члан 6.

Испуњеност услова из члана 96. став 2. тачка 3) Закона, у погледу доказа из члана 95. Закона, Управа утврђује на основу уверења о испуњености техничких и функционалних карактеристика информационо-комуникационог система, које приређивачу издаје лабораторија овлашћена од стране министра финансија.

Члан 7.

Испуњеност услова из члана 96. став 2. тачка 4) Закона, у односу на садржину правила игре на срећу, Управа утврђује увидом у достављена правила игре, сагласно Закону и правилнику којим се ближе уређују услови, односно садржина правила игара на срећу.

Члан 8.

Испуњеност услова из члана 96. став 2. тачка 5) Закона, у погледу висине основног капитала Управа утврђује на основу података регистрованих код Агенције за привредне регистре.

Члан 9.

Испуњеност услова из члана 96. став 2. тачка 6) Закона, у погледу доказа о власничкој структури до стварног власника, Управа утврђује на основу података регистрованих у складу са прописима о Централној евиденцији стварних власника.

Члан 10.

Испуњеност услова из члана 96. став 2. тачка 7) Закона, у погледу доказа – оснивачког акта правног лица, Управа утврђује на основу података регистрованих код Агенције за привредне регистре Републике Србије.

Члан 11.

Испуњеност услова из члана 96. став 2. тачка 8) Закона, Управа утврђује на основу података регистрованих код Агенције за привредне регистре у односу на биланс стања и биланс успеха за претходну годину, односно података у извештају о ревизији финансијских извештаја оснивача, односно члана правног лица (ако су исти предмет ревизије), за претходне две године које је сачинио овлашћени ревизор, у складу с прописима земље порекла члана односно оснивача, као и из његових финансијских извештаја за период од датума последњег извештаја о ревизији до краја полугодишта које непосредно претходи полугодишту у којем се захтев подноси.

Члан 12.

Испуњеност услова из члана 96. став 2. тачка 9) Закона, Управа утврђује на основу података из акта надлежног државног органа којим се потврђује да подносилац захтева, његов оснивач, односно власник, стварни власник, сарадник, именовано лице није осуђен на новчану казну, ако је правно лице, односно на казну затвора, ако је физичко лице, за кривично дело у Републици Србији или страној држави, односно да није теже повредило или поновило повреду прописа којим се уређује спречавање прања новца и финансирања тероризма у периоду трајања изречене заштитне мере забране вршења одређених делатности које представљају претежну делатност привредног друштва за приређивање игара на срећу или трајања заштитне мере забране одговорном лицу да врши одређене послове који представљају претежну делатност привредног друштва за приређивање игара на срећу, односно у периоду трајања изречене заштитне мере забране одговорном лицу да врши одређене дужности код привредног друштва чија је претежна делатност приређивање игара на срећу.

Члан 13.

Испуњеност услова из члана 96. став 2. тачка 10) Закона, Управа утврђује на основу података из изјаве дате под материјалном и кривичном одговорношћу од стране подносиоца захтева, његовог оснивача, односно власника, стварног власника, сарадника, односно именованог лица да нису осуђивани, као и да нису чланови организоване криминалне групе.

Члан 14.

Даном ступања на снагу овог правилника престаје да важи Правилник о начину утврђивања услова за добијање одобрења за приређивање игра на срећу преко средстава електронске комуникације („Службени гласник РСˮ, број 75/13).

Члан 15.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00475/2020-01

У Београду, 11. децембра 2020. године

Министар,

**Синиша Мали,** с.р.